આ બધી ગંભીર અને ગહન ચર્ચા છોડીને મુદ્દા પર આવી કે બે વિભાગો વચ્ચેના ટકરાવના કારણે પ્રીતિ પટેલને કઈ રીતે રાજીનામું આપવું પડ્યું. ડિપ્લોમસીમાં એક શબ્દ વપરાતો હોય છે કરિયર ડિપ્લોમેટ. કરિયર ડિપ્લોમેટ એટલે આમ તો સરકારી બાબુ, જે વિદેશી બાબતોના નિષ્ણાત હોય અને સરકાર બદલાઇ જાય પણ આ બાબુ ત્યાંના ત્યાં હોય. તેથી તેમની પોતાની ‘લાઈન’ ચાલતી રહે. બાબુઓ આ લાઈન ચલાવતાં રહે તેમાં અમુક વર્ષો પછી તેમાં હિતો પણ ઊભા થતાં હોય છે. તેથી પાંચ વર્ષે સરકાર બદલાય અને નવો વિદેશપ્રધાન આવે ત્યારે જો તે આ લાઈન પ્રમાણે ના ચાલે તો કરિયર ડિપ્લોમેટ આડો ચાલે. તે ભાંગફોડ કરે. સંબંધોને એવા ગૂંચવી મારે કે પોલિટિકલ વિદેશપ્રધાન માટે મુશ્કેલી ઊભી થાય.